AFRIKAANSE OPSOMMING: Hoë-temperatuur (HTc) SQUID magnetometers word in die biomediese rigting vir magnetokardiografie (MKG) gebruik. Met MKG kan 'n mens potensieel gevaarlike toestande heelwat vroeër diagnoseer as wat moontlik is met elektrokardiografie (EKG). HTc SQUIDs van hoë kwaliteit word benodig vir MKG. Sulke SQUIDs kan slegs vervaardig word as die vervaardiging en ontwerpsprosesse goed gedefinieer en verstaan word. In hierdie tesis verduidelik 'n omvattende literatuurstudie oor die ontwerpsproses al die konsepte wat nodig is om 'n SQUID van hoë kwaliteit te verstaan en te ontwerp. Verder word die vervaardigingsproses geherdefinieer en gekarakteriseer. Die SQUIDs word vervaardig met YBCO-dunfilm op MgO-substrate. Die relevante stappe tydens die vervaardiging is: gepulseerde laser deposisie (PLO), UV-litografie en argon-ioonstraling. Die karakterisering van die vervaardigingsproses is gebaseer op 'n statistiese metode genaamd "Design of Experiment" (DOE). Hierdie metode laat 'n mens toe om meer inligting oor die proses te verkry as wat voorheen moontlik was. Gedurende die karakterisering word bewys dat die gebruik van osoon gedurende die PLO-proses 'n positiewe invloed op die kwaliteit van die YBCO-dunfilm het. Die PLO-apparaat se substraatverwarmer en laserstraalprofiel word verbeter. Die UV-litografieproses word geanaliseer en 'n DOE word voorgestel vir die optimisering daarvan. Daar word 'n temperatuurbad by die proses gevoeg om die herhaalbaarheid te verbeter. 'n "Rf multicusp ion mill" word gebou, die toestel word getoets en daar word aangetoon dat dit die nodige etsvermoë het.